LIETUVOS RESPUBLIKOS SEIMAS

N U T A R I M A S

1993 m. spalio 28 d. Nr. I-293

Vilnius

DĖL LIETUVOS BANKO STATUTO PAKEITIMO IR PAPILDYMO

Lietuvos Respublikos Seimas nutaria:

Pakeisti ir papildyti Lietuvos banko statutą (Žin., 1990, Nr. 27-636; 1992, Nr. 24-709; 1993, Nr. 16(1)-405):

1. 6 punkto 2 ir 3 papunkčius išdėstyti taip:

„2) nustato Lietuvos Respublikos pinigų nominalus, formą bei skiriamuosius apsaugos ir mokumo požymius, organizuoja jų transportavimą bei saugojimą, susidėvėjusių ir sugadintų pinigų išėmimą iš apyvartos;

3) organizuoja popierinių piniginių ženklų gaminimą, perka iš Finansų ministerijos litų ir centų monetas nominalia jų kaina;“.

2. 13 punktą papildyti šiuo sakiniu:

„Lietuvos banko valdybos pirmininko tarnybinis atlyginimas toks pat kaip Lietuvos Respublikos Ministro Pirmininko.“

3. 17 punkto 5 papunktį išdėstyti taip:

„5) tvirtina Lietuvos banko pajamų ir išlaidų sąmatą, kurioje turi būti numatytos tik eilinės ir būtinos Lietuvos banko išlaidos, reikalingos jo veiklai organizuoti.“

4. 17 punktą papildyti 6 papunkčiu:

„6) nustato Lietuvos banko darbuotojų tarnybinius atlyginimus, priedus ir išlaidų premijoms bei pašalpoms dydį, neviršydama Lietuvos Respublikos Seimo patvirtinto Lietuvos banko darbo užmokesčio fondo.“

5. 23 punktą papildyti 4 papunkčiu:

„4) kriminalinei policijai, atskleidžiant ir tiriant nusikaltimus.“

6. 27 punktą išdėstyti taip:

„27. Lietuvos banke sudaromas pagrindinis kapitalas ir atsargos kapitalas.“

7. 29 punktą išdėstyti taip:

„29. Atsargos kapitalas sudaromas iš Lietuvos banko pelno atskaitymų, kurie daromi kiekvieną ketvirtį tol, kol atsargos kapitalas pasieks keturių pagrindinio kapitalo dydžių sumą. Panaudojus dalį atsargos kapitalo nuostoliams atlyginti, vėl daromi atskaitymai iš pelno į atsargos kapitalą, kol šis pasieks nustatytą dydį, o likusi pelno dalis kiekvieną ketvirtį pervedama į Lietuvos valstybės biudžetą.

Atsargos kapitalui sudaryti gali būti skiriama ne daugiau kaip 30 procentų pusės metų Lietuvos banko pelno.“

8. 30 punktą išdėstyti taip:

„30. Atskaičius lėšas į atsargos kapitalą, likusi pelno dalis sumokama į Lietuvos valstybės biudžetą. Pelno atskaitymai į atsargos kapitalą ir įmokos į biudžetą daromi kiekvieną ketvirtį iki kito ketvirčio pirmojo mėnesio 20 dienos.“

9. 32 punkto pirmąjį sakinį pakeisti taip:

„Lietuvos bankas skelbia savo ketvirčių ir metinius balansus. Balansų formą nustato Lietuvos banko valdyba, suderinusi su Finansų ministerija.“

LIETUVOS RESPUBLIKOS

SEIMO PIRMININKAS	ČESLOVAS JURŠĖNAS